MT Il-Ġurnal Uffiċjali tal-Unjoni Ewropea C 103/13

Pubblikazzjoni ta’ applikazzjoni għar-reġistrazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2014/C 103/08)

Din il-pubblikazzjoni tikkonferixxi d-dritt għal oġġezzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

IR-REGOLAMENT TAL-KUNSILL (KE) Nru 510/2006

dwar il-protezzjoni tal-indikazzjonijiet ġeografiċi u tad-denominazzjonijiet tal-oriġini tal-prodotti agrikoli u l-oġġetti tal-ikel (2)

“PESCABIVONA”

Nru tal-KE: IT-PGI-0005-01139-31.07.2013

IĠP ( X ) DPO ( )

1. Isem

“Pescabivona”

2. Stat membru jew pajjiż terz

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta' prodott:

Klassi 1.6. Frott, ħaxix u ċereali fl-istat naturali jew ipproċessati

3.2. Deskrizzjoni tal-prodott li għalih japplika l-isem fil-punt 1

L-isem “Pescabivona” jindika frott tal-erba' ekotipi ta' ħawħ li joriġinaw miż-żona tal-produzzjoni fejn jiġu żviluppati:

Murtiddara jew Primizia Bianca, Bianca, Agostina, Settembrina

Meta dan il-frott, l-IĠP “Pescabivona”, jinħareġ għall-konsum, irid jikkonforma mar-regoli li hemm fis-seħħ dwar it-tqegħid fis-suq tal-ħawħ u n-nettarin u jrid jkollu dawn il-kwalitajiet:

— ħawħ tal-għadma mwaħħla b'polpa bajda soda f'forma sferoida b'kulur bażiku tal-qoxra abjad-isfar-aħdar, bi sfumaturi ħomor fuq il-wiċċ (l-ekotip Settembrina għandu strixxa ħamra twila tul il-linja tas-sutura).

— estensjoni limitata ta' sfumatura ħamra li tkopri mhux aktar minn 50 % tal-qoxra tal-frotta.

— il-valuri minimi tal-karatteristiċi kimiċi u fiżiċi għandhom ikunu kif qed jidhru fit-tabella ta' hawn taħt għal kull ekotip.

Ekotip Solidi li jinħallu Il-proporzjon bejn is-solidi li jinħallu/l-aċidità titrabbli Il-konsistenza tal-polpa Murtiddara jew Primizia Bianca > 10 > 1,20 > 3 Bianca > 10 > 1,20 > 3 Agostina > 10 > 1,20 > 3 Settembrina > 10 > 1,20 > 3,5

Solidi li jinħallu espressi f''°Bx; Il-proporzjon bejn is-solidi li jinħallu/l-aċidità titrabbli espress f'°Bx/meq f'100 ml Il-konsistenza tal-polpa mkejla b'ponta ta' 8 mm u espressa f'kg/0,5 cm2

3.3. Materja prima (għall-prodotti pproċessati biss)

—

3.4. Għalf (għall-prodotti li ġejjin mill-annimali biss)

—

3.5. Stadji speċifiċi tal-produzzjoni li jridu jsiru fiż-żona ġeografika ddefinita

L-istadji kollha ta' produzzjoni, mill-produzzjoni sal-ħsad, għandhom iseħħu fiż-żona ġeografika identifikata.

3.6. Regoli speċifiċi dwar it-tqattigħ, it-tħakkik, l-ippakkjar, eċċ.

—

3.7. Regoli speċifiċi dwar it-tikkettar

It-tikketta għandha tinkludi l-kliem “indicazione geografica protetta”, is-simbolu tal-Unjoni Ewropea u l-logo li jidentifika l-prodott bħala l-“Pescabivona” kif qed jidher hawn taħt, kollox fl-istess erja viżwali.

Jistgħu jsiru referenzi għall-marki kummerċjali sakemm dawn jkunu iżgħar mil-logo tal-“Pescabivona”, ma għandhomx sinifikat ta' tifħir u li ma jiżgwidawx lill-konsumatur.

4. Definizzjoni fil-qosor taż-żona ġeografika

Iż-żona ta' produzzjoni tal-IĠP “Pescabivona” hi magħmula partijiet tal-muniċipalità ta' Bivona (AG) u l-muniċipalitajiet biswit bħalma huma Alessandria della Rocca (AG), S. Stefano Quisquina (AG), S. Biagio Platani (AG) u Palazzo Adriano (PA).

5. Rabta maż-żona ġeografika

5.1. Speċifiċità taż-żona ġeografika

Iż-żona ġeografika tinsab fil-qalba ta' Sqallija u hi kkaratterizzata minn art b'għoljiet u muntanji, protetta minn qatgħa ta' qċaċet ta' muntanji tal-Monti Sicani u l-baċir tal-ilmijiet tax-xmara Magazzolo. Matul il-ħarifa, ix-xitwa, u r-rebbiegħa, il-klima hi sottili, u t-temperaturi baxxi tax-xitwa jipprovdu l-livell ġust ta' kesħa, u s-sjuf huma nexfin u sħan ħafna. F'termini pedoloġiċi, iż-żona hija kkaratterizzata mill-preżenza ta' regosoli, ħamrija kannella u vertisoli. Il-ħamrija hija minn medja sa fonda, poruża, permeabbli, u fiha materja minn kemxejn alkalina sa materja newtrali organika.

5.2. Speċifiċità tal-prodott

Il-karatteristiċi distintivi tal-“Pescabivona” huma t-tifrix limitat tal-isfumatura ħamra fuq il-qoxra, li tkopri anqas minn 50 % tal-wiċċ, u l-ħlewwa u l-fermezza tal-polpa hija akkumpanjata minn propozjon kbir ta' bejn iz-zokkor u l-aċidi. Il-perjodu ta' maturazzjoni tal-erba' ekotipi hu bejn l-ewwel nofs ta' Ġunju u l-aħħar ta'' Ottubru.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP)

L-applikazzjoni biex tiġi rikonoxxuta l-IĠP “Pescabivona” hija bbażata fuq ir-reputazzjoni tal-prodott, li l-konsumaturi jassoċjaw mal-kulur tagħha, bħalma hi l-firxa limitata tal-isfumatura ħamra li tkopri inqas minn 50% tal-qoxra, bit-togħma tagħha, li hi partikolarment pjaċevoli minħabba l-ħlewwa minn propozjon kbir ta' bejn iz-zokkor u l-aċidi, bil-polpa b'konsistenza notevoli tagħha. Id-distribuzzjoni tal-perjodi ta' maturazzjoni għall-erba' ekotipi tippermetti l-produzzjoni ta' frott ta' kwalità għolja meta l-provista u l-kwalità ta' ħawħ jonqsu prinċipalment minħabba l-kondizzjonijiet klimatiċi.

Il-koltivazzjoni tal-ħawħ fiż-żona ġeografika tmur lura għas-snin ħamsin meta tħawlu l-ewwel ġonna tal-frott fit-tramuntana tar-reġjun ta' Bivona bl-użu tal-aħjar varjetajiet lokali kkoltoltivati minn żerriegħa bħala materja ta' propagazzjoni. Fost ix-xtieli differenti, waħda minnhom kienet ta' preġju partikolari u ssemmiet “Agostina” minħabba l-perjodu ta' maturazzjoni [Awwissu]. Maż-żmien, bis-saħħa tal-adegwatezza taż-żona ġeografika għat-tkabbir tal-ħawħ, l-agrikolturi għażlu t-tliet ekotipi l-oħra: Murtiddara u Bianca għall-maturazzjoni f'nofs l-istaġun, u Settembrina għall-maturazzjoni aħħarija.

Hemm ukoll fatturi kulturali oħrajn li jgħinu nifhmu r-rabta bejn il-“'Pescabivona” u ż-żona ġeografika. L-istorja, it-tradizzjonijiet, u l-ekonomija taż-żona ġeografika, huma influwenzati mir-reputazzjoni tal-“'Pescabivona”. Prova ta' dan hija r-reazzjoni pożittiva tal-konsumaturi għall-festival li jinżamm kull sena sa mill-1984 f'Bivona, fil-letteratura xjentifika u l-istampa. L-artiklu “A Bivona c’è una pesca a polpa bianca che…”, (ippubblikat fir-rivista “L’informatore Agrario” – Verona, XXXVIII (24), 1982) jindika l-“Pescabivona” bħala waħda fost il-ħawħ prinċipali b'polpa bajda ta' Sqallija li bis-saħħa tal-karatteristiċi organolettiċi tiegħu kapaċi jissupplixxi ċertu suq fl-ibliet il-kbar ta' Sqallija. L-artiklu “‘Vecchie’ varietà per una nuova peschicoltura in Sicilia” (Supplemento all’Informatore Agrario 27/2006), fid-deskrizzjoni tiegħu tal-karatteristiċi tal-ħawħ Sqalli fil-konfront ta' kultivari internazzjonali, isemmi l-ekotipi proprji tal-“Pescabivona” u jagħti xhieda tal-isforz li jagħmlu l-agrikolturi biex jippromwovu l-varjetajiet indiġeni. Fl-aħħar nett, artikli ppubblikati f'rivisti turistiċi jsemmu dedikazzjoni ta' din iż-żona ta' Sqallija għat-tkabbir tal-ħawħ filwaqt li jispjegaw l-importanza ta' din il-frotta fiż-żona kollha ta' Bivona - mlaqqma “il-kapitali tal-ħawħ” - li lilha l-“Pescabivona” taf id-denominazzjoni u r-reputazzjoni tagħha ((Terre del vino, “Ha il sapore dell’autunno la pesca di Bivona”, paġna 80, il-Ħarġa 10, Ottubru 2007; laRepubblica.it - “In gita a Bivona per fare un pieno di pesche doc”tal-24.08.2012; http://www.lafrecciaverde.it - “Agroalimentare: Pescabivona-una storia nata lungo il Magazolo, tal-20.11.2010).

Referenza għall-pubblikazzjoni tal-Ispeċifikazzjoni

(L-Artikolu 5, paragrafu 7, tar-Regolament (KE) Nru 510/2006 (3))

It-test sħiħ tal-Ispeċifikazzjoni tal-prodott jinsab fuq is-sit elettroniku li ġej: http://www.politicheagricole.it/flex/cm/pages/ServeBLOB.php/L/IT/IDPagina/3335

Jew

billi wieħed imur direttament fil-paġna ewlenija tas-sit elettroniku tal-Ministeru tal-Politika Agrikola, l-Ikel u l-Forestrija (www.politicheagricole.it), jikklikkja fuq il-kliem “Qualità e sicurezza” (il-parti ta’ fuq tal-lemin tal-iskrin), u wara jikklikkja fuq il-kliem “Disciplinari di Produzione all’esame dell’UE”.

(1) ĠU L 343, 14.12.2012, p. 1.

(2) ĠU L 93, 31.3.2006, p. 12. Sostitwit bir-Regolament (UE) Nru 1151/2012.

(3) Ara n-nota ta’ qiegħ il-paġna 2.